Harry ondersteun Rose in Japan | Netwerk24
Harry ondersteun Rose in Japan
Prins Harry sal Saterdag die Engelse rugbyspan in Jokohama ondersteun. Foto: Getty Images
Die Engelse rugbyspan het Saterdag koninklike steun in die eindstryd van die Wêreldbekerrugbytoernooi.
Prins Harry, beskermheer van die Engelse rugbyunie, sal na Jokohama in Japan reis vir Engeland se kragmeting teen die Springbokke.
Die prins het die span op sy en sy vrou, Meghan, se Instagram-rekening gelukgewens met hul “fantastiese” wedstryd. “Baie geluk julle. Julle maak ons almal verskriklik trots.”
As die Springbokke die afgelope Saterdag die onderspit teen Wallis gedelf het, sou prins William en Harry hul onderskeie spanne in Jokohoma moes verteenwoordig. William is die beskermheer van Wallis se rugbyspan.
Prins Charles en die Walliese kaptein, Alun Wyn Jones, verlede Woensdag in Tokio, Japan. Foto: Getty Images
Harry en William se pa, prins Charles, het ook sy belangstelling in die Wêreldbekertoernooi gewys. Charles was verlede week in Japan vir die inhuldiging van keiser Naroehito. Hy het tyd afgeknyp om een van Wallis se oefensessies by te woon.
Die Walliese haker Ken Owens het verklap dat Charles só na die Springbokke verwys het: “They’re bloody big buggers, aren’t they?”
Die Springbokke kom Saterdag om 11:00 (Suid-Afrikaanse tyd) teen Engeland in Jokohama te staan.
Meer oor: Prins Harry | Wêreldbeker (Wb)-Rugbytoernooi